stok - bogtryk
En stok er et stykke træ, der er beregnet til en xylograferet trykplade til bogtryk (højtryk). Træstykket er endetræ udsavet af en træstamme på tværs af træets åringer (modsat planketræ, der er udsavet på langs af åringerne). I endetræ af hårde sorter – som fx buksbom – kan der graveres meget fine detaljer. Stokkene leveres fra trælasthandleren til xylografen, udsavet i en tykkelse lidt under skrifthøjde. Det betyder at trykkeren kan oplappe den færdiggraverede stok med papstykker på trykpressens fundament og derved både justere trykstyrken og sikre, at stokken ikke knækker. Xylograferede billeder hørte til tiden mellem ca. 1770 og 1900.